Kolvereid

**Kolvereid** er en by, et tettsted og et av to administrasjonssentrum i Nærøysund kommune i Namdalen i Trøndelag, sammen med Rørvik. Den 1. januar  hadde Kolvereid  innbyggere. Nærøy kommunestyre vedtok å gi Kolvereid bystatus i 2002, og fram til 2023 har Kolvereid kunnet titulere  seg som Norges minste by. (Fra 2024 har Vardø i Finnmark overtatt denne tittelen).

I siste kapittel i boken om de norske byers historie gjennom 1300 år drøftes kriteriene for hva en by er i vår tid. Byen som diskuteres, er nettopp Kolvereid:

«Satt på spissen kunne Nærøys bystatus tolkes som et uttrykk for at begrepet by var i ferd med å bli tømt for mening. …de tradisjonelle skillemerkene mellom by og land var ikke lenger fruktbare. Juridisk var det ingenting som lenger skilte bykommuner fra landkommuner. Det som gjenstod, var symbolverdien ved å kunne kalle seg en by.»

## Beliggenhet og kommunikasjon
Kolvereid ligger på et smalt eid mellom fjordene Sørsalten og Innerfolda; den delen av Innerfolda som strekker seg inn mot bebyggelsen, kalles Kolvereidvågen. Kolvereid grenser til Horvereid i vest og Finne i øst. 

Kolvereid ligger ved Fylkesvei 770 som forbinder Kolvereid med Rørvik i vest og Foldereid og Fylkesvei 17 (Kystriksveien) i øst. 4,5 km vest for Kolvereid på Fylkesvei 770 går Horvereidveien 4 km sørover til Strand i Namdalen, der den møter  Fylkesvei 769 som går fra  Rørvik til Namsos via fergesambandet Hofles–Lund. 

Fra Kolvereid er det bussforbindelse til Rørvik, Namsos og Grong (jernbanestasjon).

## Samfunn
Mange arbeidsplasser på Kolvereid er knyttet til varehandel, privat og offentlig tjenesteyting, bygg og anlegg, og til den maritime industrien ved Kolvereidvågen, fremfor alle verftet Moen Marin med bedding, verkstedhall og kai.

I Kolvereid sentrum ligger kommunehuset, som er et kombinert administrasjons- og kulturhus. Her ligger også Nærøysund Arena som er en stor kombinert idretts-/flerbrukshall og svømmehall.

Kolvereid skole er en kombinert ​barne- og ungdomsskole med SFO, som ligger i Kolvereid sentrum. Kolvereid barnehage er en kommunal barnehage, som ligger i gangavstand fra Kolvereid sentrum.

Kolvereid kirke er en langkirke fra 1874. Kirken er sognekirke for Kolvereid sogn i Namdal prosti i Nidaros bispedømme. 

## Historie
Den gamle hovedkirken i distriktet lå på Nærøya. I 1797 ble Nærøy prestegjeld delt slik at Kolvereid, Foldereid og Leka (med Gravvik) skulle utgjøre et nytt Kolvereid prestegjeld. 

Med formannskapslovene av 1837 ble Kolvereid prestegjeld opprettet som eget formannskapsdistrikt (kommune). Leka og Foldereid ble utskilt fra Kolvereid som egne kommuner i 1860 og 1886; Gravvik ble så utskilt fra Leka i 1909. Vikna kommune ble utskilt fra gamle Nærøy i 1869. I 1964 ble Kolvereid slått sammen med Foldereid, Gravvik og Nærøy til den nye Nærøy kommune, og kommuneadministrasjonen i den nye kommunen ble lagt til Kolvereid.  Dette markerte starten på etableringa av Kolvereid som tettsted. Ved folketellinga i 1960 ble det registrert 2 tettsteder i de 4 sammenslåtte herredene (kommunene): Abelvær  med 338 innbyggere og Salsbruket med 448 innbyggere. 10 år senere, ved folketellinga i 1970 ble følgende tettsteder i nye Nærøy kommune registrert: Abelvær med 256 innbyggere, Salsbruket med 418 innbyggere og Kolvereid med 487 innbyggere. 

Etter 2004 ble prestegjeldene avviklet og sognene direkte underlagt prostiene. Nærøy prosti med 10&nbsp;000 innbyggere var Norges minste prosti før det ble innlemmet i Namdal prosti i 2015. Prosten hadde sete på Dalen prestegård i Nærøy sogn.

Kommunene Nærøy og Vikna  ble 1. januar 2020 slått sammen til Nærøysund kommune.  Kommuneadministrasjonen i den nye kommunen ble da delt mellom de to tidligere kommunesentrene Kolvereid og Rørvik

## Se også
* Nærøy 
* Ytre- Namdalen  
* Nord-Trøndelag 

## Fotnoter


## Referanser


## Eksterne lenker
* Kolvereids nettsted 
* kaakenmagasinet.com
* Kolvereid Idrettslags nettsted
* Nærøy kommunes nettsted
* Ytringens nettsted